BA-AAV บวกคึก! อานิสงส์ผู้โดยสารเข้าไทยต.ค. ทะลุ 3 ล้านคน พ่วง “จีน” เปิดประเทศ
BA-AAV บวกคึก! อานิสงส์การเดินทางทางอากาศมีผู้โดยสารเดือนต.ค.65 สูงสุดกว่า 3 ล้านคน เพิ่มขึ้น 146.62% พ่วง “จีน” เตรียมเปิดประเทศ
BA-AAV บวกคึก! อานิสงส์ผู้โดยสารเข้าไทยเดือนต.ค. ทะลุ 3 ล้านคน พ่วง “จีน” เปิดประเทศ
2 พ.ย. 2565

ผู้สื่อข่าวรายงานว่า วันนี้(2 พ.ย.65) ราคาหุ้นกลุ่มสายการบิน BA และ AAV ปรับตัวขึ้นแรงคาดรับอานิสงส์ตัวเลขผู้โดยสารเข้าไทยเดือนต.ค.ทะลุ 3 ล้านคนและได้ประโยชน์จีนเตรียมเปิดประเทศ  โดยหุ้นบริษัท การบินกรุงเทพ จำกัด (มหาชน) หรือ BA  ณ เวลา 11:07 น.อยู่ที่ระดับ 14.60 บาท บวก 0.80 บาท หรือ 5.80% ด้วยมูลค่าซื้อขาย 70.14 ล้านบาท 
ขณะที่บริษัท เอเชีย เอวิเอชั่น จำกัด (มหาชน) หรือ AAV ณ เวลา 11:11 อยู่ที่ระดับ 3.28 บาท บวก 0.04 บาท หรือ 1.23% ราคาหุ้นสุงสุด 3.30 บาท ราคาต่ำสุด 3.22 บาท ด้วยมูลค่าซื้อขาย 82.13 ล้านบาท  
โดยนายศักดิ์สยาม ชิดชอบ  รัฐมนตรีว่าการกระทรวงคมนาคม เปิดเผยว่า หน่วยงานในสังกัดกระทรวงคมนาคม ได้รายงานปริมาณการเดินทางของผู้โดยสารในระบบขนส่งสาธารณะระหว่างประเทศ ประจำปี 2565 ตั้งแต่วันที่ 1-31 ตุลาคม 2565 เปรียบเทียบกับปริมาณการเดินทางของผู้โดยสารในระบบขนส่งสาธารณะระหว่างประเทศ 9 เดือนแรกของปี 65 (ม.ค.-ก.ย. 65) พบว่าเดือนตุลาคม 65 มีผู้โดยสารทั้งเข้า-ออกประเทศในทุกระบบการขนส่งรวม 3,159,609 คน เพิ่มขึ้นจากช่วง 9 เดือนแรกของปี 2565 ถึง 151.36% แบ่งเป็นผู้โดยสารขาเข้า 1,622,465 คน เพิ่มขึ้น 157.63% โดยรูปแบบการเดินทางในเดือนตุลาคม 2565 พบว่าทางอากาศมีสัดส่วนการเดินทางสูงสุด คิดเป็น 96.36% รองลงมา คือ ทางน้ำ 2.05% ทางถนน  0.92% และทางราง 0.67%
สำหรับการเดินทางทางอากาศในเดือนตุลาคม 2565 มีผู้โดยสารรวม 3,031,971 คน เพิ่มขึ้นจากช่วง 9 เดือนแรกปี 65 ที่ 146.62% โดยมีปริมาณการเดินทางผ่านท่าอากาศยานสุวรรณภูมิ 2,261,094 คน คิดเป็น 75% ท่าอากาศยานดอนเมือง 421,707 คน คิดเป็น 14% และท่าอากาศยานภูมิภาค 349,170 คน คิดเป็น 11% หรือสัดส่วนการเดินทางผ่านท่าอากาศยานสุวรรณภูมิ ท่าอากาศยานดอนเมือง และท่าอากาศยานภูมิภาค คิดเป็น 75:14:11
ส่วนทางน้ำ มีปริมาณผู้โดยสารเดือนตุลาคม 65 รวม 63,876 คน เพิ่มขึ้นจากช่วง 9 เดือนแรกปี 65 ถึง 969.95% เมื่อพิจารณาสัดส่วนการเดินทางขาเข้าและขาออกประเทศในเดือนตุลาคม พบว่า มีผู้โดยสารขาเข้า 33,293 คน (สัดส่วน 52%) และ มีผู้โดยสารขาออก 30,583 คน (สัดส่วน 48%) และเมื่อพิจารณาสัดส่วนการเดินทางขาเข้าระหว่างท่าเรือชายแดนและเรือยอร์ช พบว่า มีผู้โดยสารเดินทางผ่านท่าเรือชายแดน 61,578 คน (สัดส่วน 99%) และมีปริมาณการเดินทางด้วยเรือยอร์ช 222 คน (1%)
ทางถนน มีผู้โดยสารเดือนตุลาคม 2565 รวม 41,676 คน เพิ่มขึ้นจากช่วง 9 เดือนแรกปี 65 จำนวน 9.31% เมื่อพิจารณาสัดส่วนการเดินทางขาเข้าและขาออกประเทศในเดือนตุลาคม พบว่า มีผู้โดยสารขาเข้า 14,971 คน (สัดส่วน 36%) และ มีผู้โดยสารขาออก 26,705 คน (สัดส่วน 64%)
ทางราง มีปริมาณผู้โดยสารเดือนตุลาคม 65 รวม 22,086 คน เพิ่มขึ้นจากช่วง 9 เดือนแรกปี 65 ที่ 42.27% เมื่อพิจารณาสัดส่วนการเดินทางขาเข้าและขาออกประเทศในเดือนตุลาคม พบว่า มีผู้โดยสารขาเข้า 10,938 คน และ มีผู้โดยสารขาออก 11,148 คน ซึ่งมีสัดส่วนการเดินทางที่ใกล้เคียงกัน คิดเป็น 1:1
ด้านบริษัทหลักทรัพย์ ซีจีเอส-ซีไอเอ็มบี (ประเทศไทย) จำกัด ระบุในบทวิเคราะห์วันนี้(2 พ.ย.65) ว่า แนะนำซื้อเก็งกำไรระยะสั้นในกลุ่มที่จะได้ประโยชน์หากจีนกลับมาเปิดประเทศ หลังเมื่อวานนี้มีข่าวว่าจีนได้จัดตั้งคณะกรรมการเพื่อหารือเรื่องการผ่อนคลายมาตรการ zero covid ส่งผลให้ตลาดหุ้นจีนบวก +2.62% และฮ่องกง +5.23% ในขณะที่ราคาน้ำมันดิบก็พุ่งขึ้น 2.13% (คาดว่าหากจีนกลับมาเปิดประเทศจะทำให้ demand น้ำมันเพิ่มขึ้น)
โดยกลุ่มที่คาดว่าจะได้ประโยชน์ประกอบด้วย กลุ่มท่องเที่ยว (AOT,CENTEL,ERW,MINT,SHR) ค้าปลีก(BJC,CRC,CPALL,CPN,HMPRO) พลังงาน (PTTEP,PTT,SPRC, TOP) ปิโตรเคมี(IVL, PTTGC) เดินเรือ (PSL, TTA ,RCL) อิเล็กโทรนิคส์ (DELTA, HANA, KCE) อสังหาฯ (LH, SPALI) การบิน(AAV, BA)